Fremgangen skyldes, at der er kommet gang i den danske økonomi efter finanskrisen, vurderer Bent Greve, der er arbejdsmarkedsforsker på Roskilde Universitet.

- Det skyldes uden tvivl, at Danmark har været igennem et opsving, så vi i dag har flere på arbejdsmarkedet, end vi havde under den økonomiske krise, siger han.

Et af de steder, hvor man har fået flest langtidsledige i arbejde hen over de seneste seks år, er i Høje-Taastrup Kommune.

Her er man gået fra to procents ledighed i 2012, til at der i dag kun er 0,9 procent af de arbejdsparate borgere, der ikke har et job.

Læs også : Flere virksomheder kæmper med at finde ansatte - antallet af ledige stillinger fortsætter med at stige

Opskriften har ifølge borgmester Michael Ziegler (K) været, at de ledige er kommet væk fra jobcentrene, og i stedet er kommet ud og møde virksomhederne.

- De gode erfaringer, vi generelt har i forhold til at samarbejde med forskellige virksomheder, har vi båret over i jobcenteret og brugt dér, så man agerer meget virksomhedsorienteret, siger han.

Jo længere tid, man er væk fra sit fag, jo svagere bliver ens kompetencer. Eva Obdrup, forretningsfører i 3F

I 3F glæder man sig over udviklingen, men ifølge forretningsfører i 3F's A-kasse, Eva Obdrup, er det langt fra alle kommuner, der kan tage æren for den positive udvikling.

- Der er andre kommuner, hvor det virkelig halter, og hvor man bliver nødt til at komme ud og lave en tidlig indsats, for vi skal jo ikke ende med, at alt for mange når at blive langtidsledige, siger hun.

- For går man ledig i mere end et år, kan det have store konsekvenser, siger Eva Obdrup.

- Jo længere tid, man er væk fra sit fag, jo svagere bliver ens kompetencer. Derfor er det vigtigt, at vi sikrer en super god indsats for dem, der går rundt uden at have noget at lave, siger hun.